钦定古今图书集成/明伦汇编/官常典/第400卷 > 李沂
## 钦定古今图书集成/明伦汇编/官常典/第400卷 > 李沂

按《明外史》本传：“沂字景鲁，嘉鱼人。万历十四年进士。
改庶吉士。十六年冬，授吏科给事中。中官张鲸掌东
厂，横肆无惮。御史何出光劾鲸死罪八，并及其党锦
衣都督刘守有，守有除名，而鲸任职如故。御史马象
干复劾鲸，诋执政甚力。帝下象乾诏狱，大学士申时
行等力救，且封还御批，不报。许国王锡爵复各申救”，
乃寝前命，而鲸竟不罪。外议谓鲸以金宝献帝获免。
沂拜官甫一月，上疏曰：“陛下往年罪冯保，近日逐宋
坤，鲸恶百保而万坤奈何独濡忍不去？若谓其侍奉
多年，则坏法亦多年。谓痛加省改，犹足供事，则未闻
可驯虎狼使守门户也。流传鲸广献金宝，多方请乞，
陛下犹豫未忍断决。中外臣民初未肯信，以为陛下
富有四海，岂爱金宝？威如雷霆，岂徇请乞？及见明旨，
许黥策励供事。外议籍籍，遂谓为真。亏损圣德，夫岂
浅鲜！且鲸奸谋既遂，而国家之祸将从此始，臣所大
惧也。”是日，给事中唐尧钦亦具疏谏。帝独手沂疏，震
怒，谓沂欲为冯保、张居正报仇，立下诏狱。严鞫、时行
等乞宥，不从。谳上诏，廷杖六十，斥为民。御批至阁，时
行等欲留御批中，使不可持去。帝特遣司礼张诚出
监杖，时行等上疏，俱诣会极门候进止。帝言：“沂置贪
吏不言，而独谓朕贪，谤诬君父，罪不可宥。”竟杖之。太
常卿李尚智、给事中薛三才等抗章论救，俱不报国。
锡爵以言不见用，引罪乞归。锡爵言：“廷杖非正刑，祖
宗虽间一行之，亦未有诏狱廷杖并加于一人者。故
事，惟盗贼大逆，则有打问之旨，今岂可加之言官？往
张居正擅权，欲钳人口，尽以皇祖晚年遗札进之御
前，名虽效忠，实欲导陛下以刑辱言官，自为己地耳。
陛下必欲法祖，自有良法善意。居正万世罪人，岂可
复行其计？”帝优诏慰留，锡爵卒不听其言。初，冯保获
罪，实鲸为之，故帝云然。或谓鲸罪不至如保。张诚掌
司礼，素德保，授意言者发之，事秘，莫能明也。其时周
弘禴、潘士藻皆以忤黥得罪，而沂祸为烈。家居十八
年，未召而卒。光宗嗣位，赠光禄少卿。